Na temelju članka 33. Zakona o lokalnoj i područnoj (regionalnoj) samoupravi (''Narodne novine'', broj 33/01, 60/01, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15 - ispravak, 123/17, 98/19 i 144/20) i članka 33. stavka 1. točke 29. Statuta Grada Dugog Sela (Službeni glasnik Grada Dugog Sela, broj 2/21), Gradsko vijeće Grada Dugog Sela, na 29. redovnoj sjednici, održanoj 04. ožujka 2025. godine, donosi

**P O S L O V N I Č K U O D L U K U**

**o izmjenama i dopuni Poslovnika Gradskog vijeća Grada Dugog Sela**

**Članak 1**.

U Poslovniku Gradskog vijeća Grada Dugog Sela (Službeni glasnik Grada Dugog Sela, broj 3/21) , u članku 111. iza stavka 1. dodaje se novi stavak 2. koji glasi:

„Vijećnik ostvaruje pravo sudjelovanja u radu sjednice isključivo ako je fizički nazočan u zakazanom terminu i mjestu održavanja sjednice, osim u slučaju ako se sjednica održava elektroničkim putem.“

Dosadašnji stavci 2., 3., 4. i 5. postaju stavci 3., 4., 5. i 6.

**Članak 2**.

Članak 112. mijenja se i glasi:

''(1) Nazočnost vijećnika utvrđuje se elektroničkom prijavom, brojanjem ili prozivanjem vijećnika na početku sjednice, kao i u tijeku sjednice po odluci predsjednika Gradskog vijeća ili na zahtjev vijećnika kada ocijene da nije nazočan dovoljan broj vijećnika za valjano održavanje sjednice i odlučivanje.

(2) Vijećnik se elektronički prijavljuje na način da se identificira na svom vijećničkom mjestu prijavom u odgovarajuću web aplikaciju.

(3) Ako vijećnik odluči napustiti sjednicu, dužan je o tome obavijestiti predsjednika Gradskog vijeća.

(4) O evidenciji prisustva vijećnika brine pročelnik upravnog tijela nadležnog za poslove Gradskog vijeća.''.

**Članak 3.**

U članku 116. iza stavka 4. dodaje se stavak 5. koji glasi:

''(5) Vijećnik se prijavljuje za sudjelovanje u raspravi elektronički, putem odgovarajuće web aplikacije, ili dizanjem ruke.''.

**Članak 4.**

Članak 124. mijenja se i glasi:

''(1) Javno glasovanje provodi se elektroničkim glasovanjem ili dizanjem ruke.

(2) Prilikom elektroničkog glasovanja, svaki je vijećnik dužan potvrditi svoju nazočnost na vijećničkom mjestu prijavom u odgovarajuću web aplikaciju.

(3) Elektroničko glasovanje provodi se tako da predsjednik Gradskog vijeća poziva vijećnike da se na odgovarajući način osobno izjasne ''za'' ili ''protiv'' prijedloga, odnosno da se suzdrže od glasovanja.

(4) Predsjednik Gradskog vijeća proglašava rezultat glasovanja na temelju rezultata glasovanja ispisanog na kontrolnom ekranu.

(5) Rezultat glasovanja ispisan na kontrolnom ekranu mora biti vidljiv svim vijećnicima.

(6) Na kontrolnom ekranu mora jasno biti vidljiv način glasovanja svakog vijećnika.

(7) Glasovanje dizanjem ruke provodi se na način da predsjednik Gradskog vijeća prvo poziva vijećnike da se izjasne tko je ''za'' prijedlog, zatim tko je ''protiv'' prijedloga te tko se ''suzdržao'' od glasovanja.

(8) Nakon provedenog glasovanja, predsjednik Gradskog vijeća utvrđuje rezultat glasovanja i konstatira je li prijedlog o kojem se glasovalo prihvaćen ili odbijen.

(9) Glasovanje dizanjem ruke provodi se samo ako sustav za elektroničko glasovanje nije u funkciji ili ako se sjednica održava u prostoru u kojemu nema takvog sustava.

(10) Iznimno od stavka 7. ovog članka, ako se prilikom glasovanja o amandmanu za njegovo prihvaćanje izjasni manje od potrebne većine vijećnika, predsjednik Gradskog vijeća može odmah konstatirati da je amandman odbijen.

(11) Glasovi vijećnika koji su bili nazočni na sjednici, a nisu glasovali ''za'' niti ''protiv'' prijedloga i nisu se izjasnili da se suzdržavaju od glasovanja, smatraju se suzdržanim glasovima.

(12) Kod utvrđivanja dnevnog reda glasuje se ''za'' ili ''protiv''.

**Članak 5.**

Ova Odluka objavit će se u Službenom glasniku Grada Dugog Sela, a na snagu stupa 01. lipnja 2025. godine.

|  |  |  |
| --- | --- | --- |
| KLASA: 024-01/25-03/02 |  | Predsjednik |
| URBROJ:238-07-03-04/01-25-5 |  | Gradskog vijeća |
|  |  |  |
| Dugo Selo, 04. ožujka 2025. |  | Kruno Blažinović, v.r. |